Omkring klokken 23.30 søndag aften forsøgte en 21-årig mand at begå indbrud mod en guldsmed på Sct. Laurentii Vej i Skagen. Det oplyser vagtchef ved Nordjyllands Politi Frank Liltorp. - Der er et indbrudsforsøg, hvor man knuser en rude i baggården med en brosten. Det indvendige gitter blev dog intakt, så det lykkedes ikke at komme ind, fortæller vagtchefen. To timer senere finder politiet en mand, som bliver anholdt for indbrudsforsøget. - Han har nogle effekter på sig, som gør, at vi er sikre på, at det er ham. Derudover er han også på videoovervågningen, siger Frank Liltorp. Den 21-årige mand er fra Frederikshavn og er i forvejen godt kendt af politiet. Han bliver nu sigtet for indbrudsforsøg.

Referat:
En 21-årig mand forsøgte at begå indbrud mod en guldsmed i Skagen.